Glavičić i Golja osudili vandalski čin - iscrtavanje nacističkih obilježja na Gradskom groblju

Na Gradskom groblju Labin, jutros su djelatnici zatekli grozan čin. Naime, na spomeniku Palim borcima za slobodu i zidu na samom novom ulazu u groblje iscrtana su nacistička znakovlja. Slučaj je odmah prijavljen policiji, te su djelatnici odmah započeli s čišćenjem ovih natpisa.

„1.MAJ već uklanja posljedice vandalskog ponašanja i vrlo brzo ćemo sve očistiti i sanirati. Jasno da apeliramo na građane da ne čine takve nepametne stvari za naš grad, no nećemo ostati samo na apelu. Već smo naručili kamere i daljnji vandalizam planiramo suzbiti video nadzorom.“ – istaknuo je Alen Golja, direktor 1.MAJ-a.

„Ovakvi izljevi vandalizma su za svaku osudu, no vandalima jedna stvar očito nije jasna – oni na kraju plate čišćenja i sanacije. Svakom normalnom je jasno kako bi bilo pametnije taj novac potrošiti na djecu ili sport u gradu. No, kao i dosad, mi ćemo to urediti u najkraćem roku i nastaviti živjeti svoj život utemeljen na antifašističkim vrijednostima. Kako bismo prevenirali ovakve incidente u budućnosti, uvest ćemo video nadzor.“ – izjavio je gradonačelnik Grada Labina Valter Glavičić. (pp)29.11.2019./15:32:21